Heliconiinae

* Acraeini
* perlemorvinger (Argynnini)
* Vagrantini
* pasjonsblomstsommerfugler (Heliconiini)

**Heliconiinae** er en gruppe av sommerfugler som tilhører den store familien flikvinger (Nymphalidae). De fire undergruppene av Heliconiinae ser nokså ulike ut og ble tidligere spredt på tre forskjellige familier: perlemorvinger og Vagrantini ble regnet til Nymphalidae, mens Acraeini og pasjonsblomstsommerfugler (Heliconiini) ble regnet som egne familier.

## Utseende
Stort sett middelsstore (vingespenn 30 – 95&nbsp;mm) med smale vinger. Kroppen er forholdsvis slank. Vingenes grunnfarge er vanligvis oransje eller rødaktig, men mange farger kan forekomme. De fire undergruppene ser forholdsvis ulike ut. Acraeini er spinkle sommerfugler med avrundede vinger, farget i gult, rødt og svart mens vingene hos pasjonsblomstsommerfugler (Heliconiini) er lange og smale med sterke farger. Perlemorvinger (Argynnini) er kraftigere bygd med bredere vinger, med brunoransje grunnfarge og regelmessige, firkantede svarte flekker. Vagrantini ligner mange andre grupper av flikvinger.

## Levevis

De forskjellige undergruppene i Heliconiinae er ofte ganske spesialiserte med hensyn til larvenes næringsplanter. De fleste artene i den nordlige gruppen perlemorvinger (Argynnini) har larver på fioler (*Viola* spp.), mens de fleste av de mange artene av pasjonsblomstsommerfugler (Heliconiini) lever på den artsrike slekten pasjonsblomster (*Passiflora* spp.). Noen arter av Acraeini lever også på denne slekten, men denne gruppen kan også finnes på andre planter.

## Mimikrykomplekser
Acraeini og Heliconiini tar opp giftstoffer fra plantene de lever på som larver, av og til også fra andre kilder. De har utviklet spesielle, ofte svarte og røde eller gule, fargemønstre som signaliserer dette. Mange ubeslektede sommerfugler fra flere ulike grupper har etterlignet dette mønsteret i den grad at selv eksperter ofte tar feil av dem. Dette kalles mimikrykomplekser. Man skiller mellom Batesisk mimikry, der en spiselig art etterligner en uspiselig og oppnår beskyttelse ved dette, og Müllersk mimikry der to uspiselige arter utvikler lignende utseende (konvergent evolusjon), der begge drar nytte av å ligne på den andre. Overgangene mellom disse to formene er glidende, for mange arter er delvis uspiselige.

## Systematisk inndeling

* Ordenen sommerfugler, Lepidoptera Linnaeus, 1758
** Gruppen Glossata
*** Gruppen Coelolepida
**** Gruppen Myoglossata
***** Gruppen Neolepidoptera
****** Gruppen Heteroneura
******* Gruppen Eulepidoptera
******** Gruppen Ditrysia
********* Gruppen Apoditrysia
********** Gruppen storsommerfugler, Macrolepidoptera
*********** Gruppen dagsommerfugler, Rhopalocera
************ Overfamilien egentlige dagsommerfugler, Papilionoidea
************* Familien flikvinger, Nymphalidae
************** Underfamilien **Heliconiinae**
*************** Gruppen Acraeini Boisduval, 1833 – før ofte regnet som en egen familie, Acraeidae.
*************** Gruppen perlemorvinger, Argynnini Duponchel, 1835 – ca. 100 arter på den nordlige halvkulen
*************** Gruppen Vagrantini – for det meste i Sørøst-Asia og Australia
*************** Gruppen pasjonsblomstsommerfugler, Heliconiini – bare i Amerika

## Kilder
* Wahlberg, N.(2006) Heliconiinae på Tree of life http://tolweb.org/Heliconiinae

## Eksterne lenker
* 
* The Nymphalidae Systematics Group: The Subfamily Heliconiinae
* Markku Savela's Lepidoptera and some other life forms: Sjekkliste over artene. Hentet 28.12. 2011